LONDONSKA zračna luka Heathrow objavila je danas da je u ožujku zabilježila najviše putnika od početka pandemije koronavirusa zahvaljujući ukidanju svih mjera ograničenja putovanja.
Kroz Heathrow su u ožujku prošla 4.2 milijuna putnika, gotovo osam puta više nego u istom mjesecu prošle godine. U proteklim tjednima zrakoplovni sektor teško je držao korak sa snažnom potražnjom zbog učestalih bolovanja i teškoća s pronalaženjem novih radnika i njihovim sigurnosnim provjerama.
"Fantastično je gledati kako se zrakoplovna luka vraća u život"
Heathrow je priopćio da su "resursi prenapregnuti", dodavši da "blisko surađuje sa zrakoplovnim prijevoznicima i tehničkim službama kako bi se podmirila pojačana potražnja, uz zaštitu sigurnosti putnika".
Tekst se nastavlja ispod oglasa
"Fantastično je gledati kako se zrakoplovna luka nakon dvije godine vraća u život i želim zahvaliti svim kolegama na Heathrowu na suradnji u pružanju usluga našim putnicima", rekao je izvršni direktor John Holland-Kaye.
Rast broja putnika pripisuje vladinom ukidanju svih ograničenja putovanja koja je uvela zbog pandemije koronavirusa.
Potražnja je potaknuta inozemnim putovanjima vikendom i tijekom školskih praznika, ističu u londonskoj zračnoj luci.